b'\n_START_ARTICLE_\nCatonephele\n_START_SECTION_\nUtseende\n_START_PARAGRAPH_\nGanske store (vingespenn 65 \xe2\x80\x93 80\xc2\xa0mm) sommerfugler med brede vinger. Vingene er p\xc3\xa5 oversiden brunsvarte med oransje eller kremhvite flekker. Det er stor forskjell i utseende mellom kj\xc3\xb8nnene \xe2\x80\x93 hannenes vinger har store, skarpt oransje flekker mens hunnene har mindre, kremhvite flekker som gjerne st\xc3\xa5r p\xc3\xa5 rekker. Vingenes underside er gr\xc3\xa5- eller brunaktig med lyse flekker p\xc3\xa5 forvingen.\n_START_SECTION_\nLevevis\n_START_PARAGRAPH_\nBiblidinae er tropiske skogsinsekter, denne slekten lever i tropisk regnskog opptil 800 meter over havet. Larvene lever p\xc3\xa5 planter i slektene Alchornea, Dalechampia og Veconcibea (vortemelkfamilien,Euphorbiaceae). De voksne sommerfuglene sitter gjerne p\xc3\xa5 greiner eller trestammer n\xc3\xa6r bakken, og flyr sjelden langt. De suger gjerne til seg v\xc3\xa6ske fra r\xc3\xa5tnende frukt.\n_START_SECTION_\nUtbredelse\n_START_PARAGRAPH_\nSlekten er utbredt i Mellom- og S\xc3\xb8r-Amerika fra Mexico s\xc3\xb8rover, inkludert Vestindia.'